Dringende hofbevel teen grondbesetters bekomDr. Motodi Maserumule (derde van links) saam met die span van AfriForum buite die hof nadat die dringende hofbevel bekom is. Foto: Verskaf Die burgerregte-organisasie AfriForum het Vrydag ’n dringende aansoek in die hooggeregshof in Pretoria bekom teen onwettige plakkers op ’n grondeienaar se plaas net buite die stad. Ian Cameron, AfriForum se hoof van gemeenskapsveiligheid, het aan Maroela Media gesê dié bevel sal nou aan die grondbesetters en die SAPD beteken word, waarna die polisie verplig sal wees om die balju by te staan om die onwettige plakkers van die grond te verwyder. Volgens Cameron het die probleem reeds Maandag begin toe ŉ groep van ongeveer 150 mense by dr. Motodi Maserumule se plaas, naby Soshanguve, opgedaag het. Cameron sê die besetters het vinnig ŉ sinkhuisie met die woord “office” daarop opgerig, en begin om “erwe” op die plaas teen R500 stuk te verkoop. Cameron beweer aanvanklike pogings om ŉ saak by die polisie aanhangig te maak was onsuksesvol, maar Maserumule kon uiteindelik Woensdag met AfriForum se hulp daarin slaag om ŉ saak van betreding by die polisie aanhangig te maak. Mense staan in ‘n ry om glo vir hulle ‘n “erf” op die plaas te koop. Foto: Verskaf Nadat die saak aanhangig gemaak is, het AfriForum die hof genader om ŉ bevel te bekom om die besetters te dwing om die plaas te ontruim. Cameron sê daar is tans reeds minstens 30 strukture deur die besetters op die grond opgeslaan en die verkoop van die sogenaamde “erwe” gaan steeds voort. “Die polisie het tot dusver geskitter in hul afwesigheid om Maserumule se eiendomsreg te beskerm,” het Cameron gesê. Hy sê Maserumule het beplan om ŉ gedeelte van die grond vir ŉ boerdery te gebruik, terwyl die ander gedeelte ontwikkel sal word. Maserumule bly nie tans op die plaas nie. Volgens Cameron is die huis op die plaas reeds vroeër al heeltemal deur plakkers geplunder. “Ingevolge hierdie hofbevel moet die besetters onmiddellik van die grond af beweeg en die polisie teen hulle optree indien hulle dit nie doen nie,” sê Cameron. “Grondeienaars moet onmiddellik betredingsake by die polisie aanhangig maak indien hul eiendom beset word. Dit is ’n mite dat grondeienaars eers die hof moet nader.” Die polisie kon nie onmiddellik vir kommentaar bereik word nie.